2. ลักษณะการประกอบธุรกิจ

1.  ประวัติความเป็นมาบริษัท แกรนด์ แอสเสท ดีเวลลอปเม้นท์ จำกัด (มหาชน) (GRAND)

  บริษัท แกรนด์ แอสเสท ดีเวลลอปเม้นท์ จำกัด (มหาชน) (“บริษัทฯ”) ตั้งอยู่เลขที่ 259
  ถนนสุขุมวิท แขวงคลองเตยเหนือ เขตวัฒนา กรุงเทพมหานคร 10110 จัดตั้งขึ้นเมื่อวันที่ 21
  เมษายน 2531 ภายใต้ชื่อ “บริษัท สุขุมวิท เซ็นเตอร์ จำกัด” โดยนายพงษ์พันธ์ สัมภวคุปต์
  เพื่อประกอบธุรกิจโรงแรม ต่อมาได้เปลี่ยนชื่อบริษัทฯ เป็น บริษัท พี.เอส. ดีเวลลอปเม้นท์ กรุ๊ป
  ออฟ คอมปานีส์ จำกัด และในเดือนสิงหาคม 2536 บริษัทฯ
  ได้เปิดดำเนินกิจการโรงแรมภายใต้ชื่อ “โรงแรมแกรนด์ แปซิฟิค” ต่อมาในเดือนกันยายน ปี
  2536 กลุ่มนายพงษ์พันธ์ สัมภวคุปต์ ได้ขายหุ้นคิดเป็นร้อยละ 49 ของทุนชำระแล้ว ให้แก่กลุ่ม
  บริษัท ไลซัน ดีเวลลอปเม้นท์ จำกัด ประเทศฮ่องกง โดยบริษัทฯ ได้แต่งตั้ง บริษัท เดลต้า
  โฮเต็ล แอนด์ รีสอร์ท จำกัด (Delta Hotels & Resorts) ประเทศแคนาดา
  เป็นผู้บริหารโรงแรม และเปลี่ยนชื่อโรงแรม เป็น “โรงแรมเดลต้า แกรนด์ แปซิฟิค” นับแต่ปี
  2536 ถึง ปี 2544

  ในปี 2545 นายพงษ์พันธ์
  สัมภวคุปต์ได้แนะนำและดำเนินการให้กลุ่มครอบครัวนฤหล้าเข้าซื้อหุ้นของ บริษัทฯ
  จากกลุ่มผู้ถือหุ้นชาวฮ่องกง และต่อมาบริษัทฯได้ทำสัญญาแต่งตั้งบริษัท เวสทิน เอเชีย
  แมนเนจเม้นท์ จำกัด (Westin Asia Management Co. Ltd.) เป็นผู้บริหารโรงแรม
  ภายใต้แบรนด์ “เวสทิน” และได้เปลี่ยนชื่อโรงแรม เป็น “เดอะ เวสทิน แกรนด์ สุขุมวิท”
  (The Westin Grande Sukhumvit) ต่อมาในวันที่ 27 มกราคม 2546 บริษัทฯ
  ได้จดทะเบียนเปลี่ยนชื่อบริษัทฯ เป็น “บริษัท แกรนด์ แอสเสท ดีเวลลอปเม้นท์ จำกัด” และวันที่
  7 กรกฎาคม 2546 บริษัทฯ ได้จดทะเบียนแปลงสภาพเป็นบริษัทมหาชนกับกระทรวงพาณิชย์
  และได้มีการเสนอขายหุ้นเพิ่มทุนให้แก่ประชาชนทั่วไป (IPO) เมื่อวันที่ 22-26 มกราคม 2547
  จำนวน 150 ล้านหุ้น
  โดยได้รับอนุญาตจากตลาดหลักทรัพย์แห่งประเทศไทยให้รับหุ้นสามัญของบริษัทฯเป็นหลักทรัพย์จดทะเบียนและเริ่มทำการซื้อขายหุ้นในตลาดหลักทรัพย์แห่งประเทศไทยตั้งแต่วันที่
  10 กุมภาพันธ์ 2547 โดยใช้ชื่อย่อในการซื้อขายหลักทรัพย์ว่า “GRAND”
  จัดอยู่ในหมวดธุรกิจโรงแรมและบริการท่องเที่ยว
  ซึ่งต่อมาตลาดหลักทรัพย์แห่งประเทศไทยได้จัดหมวดใหม่คือหมวดธุรกิจการท่องเที่ยวและสันทนาการ
  ภายใต้กลุ่มอุตสาหกรรมบริการ บริษัทฯ มีทุนจดทะเบียนเรียกชำระแล้วทั้งสิ้น 600.80 ล้านบาท
  คิดเป็นจำนวนหุ้น 600.80 ล้านหุ้น มูลค่าที่ตราไว้หุ้นละ 1 บาท

  ในวันที่ 27 กรกฎาคม 2548 และ 26 สิงหาคม 2548 ตามลำดับ
  ที่ประชุมคณะกรรมการและที่ประชุมผู้ถือหุ้นมีมติอนุมัติให้เพิ่มทุนจำนวน 400.40 ล้านหุ้น
  โดยการจัดสรรหุ้นสามัญเพิ่มทุนจำนวน 300.40 ล้านหุ้น มูลค่าที่ตราไว้หุ้นละ 1 บาท
  เป็นจำนวนเงิน 300.40 ล้านบาท ให้แก่ผู้ถือหุ้นเดิมในสัดส่วน 2 หุ้นสามัญเดิม ต่อ 1
  หุ้นสามัญใหม่ เสนอขายในราคา 1 บาท และจัดสรรหุ้นสามัญเพิ่มทุนอีก 100
  ล้านหุ้นแก่บุคคลในวงจำกัด และ/หรือนักลงทุนประเภทสถาบัน
  หรือผู้ลงทุนที่มีลักษณะเฉพาะตามประกาศของสำนักงานคณะกรรมการกำกับหลักทรัพย์และตลาดหลักทรัพย์
  (Private Placement) ทำให้บริษัทฯ มีทุนจดทะเบียนทั้งสิ้น 1,001.20 ล้านบาท ณ สิ้นปี
  2548 บริษัทฯ มีทุนจดทะเบียนที่เรียกชำระแล้วจำนวน 901.20 ล้านบาท และชำระเต็มจำนวน
  1,001.20 ล้านบาท ในไตรมาสที่ 1 ของปี 2549

  ในวันที่ 4 พฤษภาคม 2549 และ 31 พฤษภาคม 2549 ตามลำดับ
  ที่ประชุมคณะกรรมการและที่ประชุมผู้ถือหุ้นมีมติอนุมัติให้เพิ่มทุนจำนวน 250 ล้านหุ้น
  โดยการจัดสรรหุ้นสามัญเพิ่มทุนแก่บุคคลในวงจำกัด และ/หรือนักลงทุนประเภทสถาบัน
  หรือผู้ลงทุนที่มีลักษณะเฉพาะตามประกาศของสำนักงานคณะกรรมการกำกับหลักทรัพย์และตลาดหลักทรัพย์
  (Private Placement) ทำให้ในปัจจุบันบริษัทฯ มีทุนจดทะเบียนทั้งสิ้น 1,251.20 ล้านบาท
  โดยเป็นทุนออกจำหน่ายและชำระเต็มมูลค่าแล้วจำนวน 1,251.20 ล้านบาท ณ สิ้นปี 2549
  ปัจจุบันบริษัทฯ มีกลุ่มผู้ถือหุ้นหลัก ได้แก่ กองทุนอสังหาริมทรัพย์ เลแมนบราเธอร์ส 2 โดยบริษัท
  ไจแอนด์ เมอริเชียส โฮลดิ้งส์ กลุ่มคุณพงษ์พันธ์ สัมภวคุปต์ และกลุ่มครอบครัว นฤหล้า

2.  ภาพรวมการประกอบธุรกิจของบริษัท บริษัทย่อย

  บริษัทฯ ได้กำหนดจุดมุ่งหมายและแผนดำเนินงานในการขยายธุรกิจของบริษัทฯ ไว้อย่างชัดเจน
  โดยมุ่งขยายการลงทุนทั้งในระยะสั้นและระยะยาว ดังต่อไปนี้

1.  การลงทุนในธุรกิจโรงแรม

  บริษัทฯ
  มีนโยบายเลือกสถานที่ตั้งของโรงแรมในเขตที่เป็นแหล่งท่องเที่ยวและการเดินทางไปมาสะดวก
  นอกจากนี้ บริษัทฯ ได้เลือกบริษัทผู้บริหารโรงแรมที่เป็น Chain
  ที่มีชื่อเสียงทั่วโลกและมีความชำนาญในการบริหารโรงแรมระดับ 4 - 5 ดาว ในหลายประเทศ
  เช่น กลุ่ม Starwood กลุ่ม InterContinental และกลุ่ม Carlson Hotel เป็นต้น
  โดยกลุ่มบริษัทผู้บริหารโรงแรมดังกล่าวจะมีส่วนช่วยในการจัดหากลุ่มลูกค้าและแนะนำด้านการบริหารการจัดการภายในและการปรับปรุงตกแต่งภายในโรงแรม

2.  การลงทุนในธุรกิจพัฒนาอสังหาริมทรัพย์

  บริษัทฯ มีนโยบายพัฒนาอสังหาริมทรัพย์เฉพาะโครงการที่อยู่ในย่านชุมชนและ /
  หรือย่านธุรกิจและการเดินทางไปมาสะดวก เช่น การก่อสร้างคอนโดมิเนียมในเขตกรุงเทพฯ
  และบ้านพักตากอากาศในสถานที่ท่องเที่ยว
  ส่งผลให้โครงการดังกล่าวมีความโดดเด่นและเป็นที่ต้องการของตลาดและสามารถก่อให้เกิดผลตอบแทนสูงในระยะสั้น

  ด้วยแผนการลงทุนดังกล่าวนี้ จึงทำให้บริษัทฯ
  มีลักษณะการลงทุนที่แตกต่างจากบริษัทมหาชนในกลุ่มโรงแรมทั่วไป โดย ณ ปัจจุบัน บริษัทฯ
  มีโครงการทั้งหมด 9 โครงการ ดังนี้

  ด้านธุรกิจโรงแรม

  - โรงแรมเดอะเวสทิน แกรนด์ สุขุมวิท (The Westin Grande Sukhumvit Hotel)
  ตั้งอยู่บนปากซอยสุขุมวิท 19

  - โรงแรมคราวน์ พลาซ่า สุขุมวิท (Crowne Plaza Sukhumvit Hotel)
  ตั้งอยู่บนปากซอยสุขุมวิท 27

  - โรงแรมเดอะ รีเจ้นท์ แบงคอก (The Regent Bangkok Hotel) ตั้งอยู่บนปากซอยสุขุมวิท
  13

  - โรงแรมเชอราตัน หัวหิน รีสอร์ท แอนด์ สปา (Sheraton Hua Hin Resort and Spa)
  ตั้งอยู่ริมชายหาดหัวหิน

  - โรงแรมเลอ เมอริเดียน พัทยา รีสอร์ท (Le Meridien Pattaya Resort)
  ตั้งอยู่ริมหาดจอมเทียน พัทยา

ด้านธุรกิจอสังหาริมทรัพย์

  - โครงการหัวหิน บลู ลากูน รีสอร์ท (Hua Hin Blue Lagoon Resort)
  ตั้งอยู่ที่ชายหาดหัวหิน

  - โครงการเดอะ เทรนดี้ คอนโดมิเนียม (The Trendy Condominium)
  เป็นอาคารชุดพักอาศัย สำนักงาน และช็อปปิ้งพลาซ่า ตั้งอยู่ในซอยสุขุมวิท 13
  ห่างจากถนนสุขุมวิท 70 เมตร

  - โครงการเดอะ รีเจ้นท์ เรสซิเดนซ์ (The Regent Residences)
  เป็นอาคารชุดพักอาศัยตั้งอยู่ในซอย สุขุมวิท 13

  - โครงการเดอะ เซลส์ พัทยา คอนโดมิเนียม (The Sails Pattaya Condominium)
  เป็นอาคารชุดพักอาศัยติดหาดจอมเทียน

  2.2.3. บริษัทย่อย

  บริษัทฯ มีบริษัทย่อย 2 บริษัท คือ

  1. บริษัท ฮอนเนอร์ บิวซิเนส จำกัด ประกอบธุรกิจเพื่อนำที่ดินที่หัวหิน
  มาพัฒนาเป็นโรงแรมเชอราตัน หัวหิน รีสอร์ท แอนด์ สปาโดยรายละเอียดของบริษัทย่อย
  มีดังต่อไปนี้

ชื่อบริษัท: บริษัท ฮอนเนอร์ บิวซิเนส จำกัด

  สถานที่ตั้งสำนักงานใหญ่: 259 โรงแรมเดอะ เวสทิน แกรนด์ สุขุมวิท ชั้น 5 ถนนสุขุมวิท 19
  แขวงคลองเตยเหนือ เขตวัฒนา กรุงเทพฯ

ประเภทธุรกิจ: ค้าที่ดิน นายหน้าค่าที่ดินและบ้าน

โทรศัพท์: 0-2651-3861-5 โทรสาร: 0-2255-0221

จำนวนและชนิดของหุ้นที่จำหน่ายได้ : หุ้นสามัญ จำนวน 1,500,000 หุ้น มูลค่าหุ้นละ 100 บาท

  ร้อยละของหุ้นที่บริษัทฯ ถืออยู่ : ร้อยละ 100

  2. บริษัท แกรนด์ อีควิตี้ ดีเวลลอปเม้นท์ จำกัด ประกอบธุรกิจเพื่อนำที่ดินที่พัทยา
  มาพัฒนาเป็นโรงแรมเลอ เมอริเดียน พัทยา รีสอร์ท และโครงการเดอะ เซลส์ พัทยา
  คอนโดมิเนียม

ชื่อบริษัท: บริษัท แกรนด์ อีควิตี้ ดีเวลลอปเม้นท์ จำกัด

  สถานที่ตั้งสำนักงานใหญ่: 259 โรงแรมเดอะ เวสทิน แกรนด์ สุขุมวิท ชั้น 5 ถนนสุขุมวิท 19
  แขวงคลองเตยเหนือ เขตวัฒนา กรุงเทพฯ

ประเภทธุรกิจ: ค้าที่ดิน นายหน้าค่าที่ดินและบ้าน

โทรศัพท์: 0-2651-3861-5 โทรสาร: 0-2255-0221

จำนวนและชนิดของหุ้นที่จำหน่ายได้ : หุ้นสามัญ จำนวน 250,000 หุ้น มูลค่าหุ้นละ 100 บาท

  ร้อยละของหุ้นที่บริษัทฯ ถืออยู่ : ร้อยละ 100

3.  โครงสร้างรายได้

  โครงสร้างรายได้ของบริษัทฯ จำแนกตามกลุ่มธุรกิจในระยะ 3 ปี สิ้นสุดวันที่ 31 ธันวาคม 2546
  ถึง 2548 มีรายละเอียดดังต่อไปนี้

  ------------------------------------------ --------- ------- --------- ------- -------- -------
                                             2549              2548              2547     

                                             ล้านบาท    ร้อยละ   ล้านบาท    ร้อยละ   ล้านบาท   ร้อยละ

  รายได้จากการประกอบกิจการโรงแรม                                                            

  ห้องพัก                                      447.6     17.2    427.5     25.2    354.6    39.6

  อาหารและเครื่องดื่ม                            158.5     6.1     148.2     8.7     125.4    14.0

  อื่น ๆ ¹                                     20.2      0.8     21.6      1.3     28.1     3.1

  รวมรายได้จากการประกอบกิจการโรงแรม            626.3     24.1    597.3     35.2    508.1    56.8

  รายได้จากการขายบ้านพร้อมที่ดินและหน่วยในอาคารชุด   1,913.9   73.5    1,056.6   62.3    353.7    39.6

  รายได้ค่าเช่า                                 15.7      0.6     17.5      1.0     16.0     1.8

  รวมรายได้อื่น ²                               47.6      1.8     25.0      1.5     16.0     1.8

  รวมรายได้ทั้งสิ้น                               2,603.5   100.0   1,696.5   100.0   893.9    100.0

  อัตราการเติบโต (%)                           53.5              89.8              130.0    
  ------------------------------------------ --------- ------- --------- ------- -------- -------

หมายเหตุ 1) รายได้อื่น ๆ จากการประกอบกิจการโรงแรมประกอบด้วย รายได้จากค่าโทรศัพท์
ค่าซักรีด ศูนย์ออกกำลังกาย และศูนย์บริการธุรกิจ เป็นต้น

2) รายได้อื่น ประกอบด้วย ดอกเบี้ยรับ กำไรจากอัตราแลกเปลี่ยน และอื่น ๆ

4.  เป้าหมายการดำเนินธุรกิจ

  บริษัทฯ มีเป้าหมายในการดำเนินธุรกิจโดยเน้นการลงทุนในธุรกิจโรงแรมระดับ 4-5 ดาว
  ภายใต้

  แบรนด์ที่มีชื่อเสียง รวมทั้งจัดจ้างบริษัทผู้บริหารโรงแรมที่มีประสบการณ์และมีเครือข่ายทั่วโลก
  เช่น กลุ่ม Starwood กลุ่ม InterContinental และกลุ่ม Carlson Hotel
  ทั้งนี้การลงทุนในธุรกิจโรงแรมในกรุงเทพฯ บริษัทฯ
  จะเลือกลงทุนในสถานที่ที่สะดวกในการเดินทางและอยู่ในย่านธุรกิจ อย่างเช่น โรงแรมเดอะ
  เวสทิน แกรนด์ สุขุมวิท โรงแรมคราวน์ พลาซ่า สุขุมวิท และโรงแรมเดอะ รีเจ้นท์ แบงคอก
  นอกจากนี้บริษัทฯ
  มีนโยบายกระจายการลงทุนในธุรกิจโรงแรมไปต่างจังหวัดที่เป็นสถานที่ท่องเที่ยวที่มีทัศนียภาพงดงาม
  เช่น โรงแรมเชอราตัน หัวหิน รีสอร์ท แอนด์ สปา ตั้งอยู่บริเวณริมชายหาดหัวหิน
  และโรงแรมเลอ เมอ ริเดียน พัทยา
  จังหวัดชลบุรีโดยกลุ่มลูกค้าจะเน้นกลุ่มลูกค้าต่างประเทศและลูกค้าในประเทศที่มีระดับรายได้ปานกลาง -
  สูง

  ส่วนธุรกิจพัฒนาอสังหาริมทรัพย์ บริษัทฯ
  จะเลือกลงทุนในโครงการที่สามารถสร้างผลตอบแทนได้ในระยะสั้น
  และเน้นการลงทุนในย่านธุรกิจและสถานที่ที่เดินทางสะดวก เช่น โครงการเดอะ รีเจ้นท์
  เรสซิเดนซ์ โครงการเดอะ เทรนดี้ คอนโดมิเนียม
  โดยเจาะกลุ่มลูกค้าที่มีรายได้ระดับปานกลาง - สูง
  กลุ่มนักธุรกิจที่ต้องการความสะดวกในการเดินทางไปที่ทำงาน หรือชาวต่างประเทศ นอกจากนี้
  บริษัทฯ ได้ลงทุนก่อสร้างในโครงการหัวหิน บลู ลากูน รีสอร์ท และโครงการเดอะ เซลส์ พัทยา
  เพื่อเสนอขายให้กลุ่มลูกค้าระดับรายได้สูงที่ต้องการที่พักผ่อนเป็นการส่วนตัวหรือไว้พักผ่อนตอนเกษียณอายุ